Tre mænd blev behandlet på Rigshospitalet efter overfald med kniv ved to forskellige episoder i København.

Seks personer er ved et grundlovsforhør sigtet for forsøg på eller medvirken til manddrab i sag om to knivstikkerier på Amager natten til lørdag.

Det oplyser central efterforskningsleder Kenneth Jensen fra Københavns Politi søndag morgen.

Knivstikkeri foregik på på Brydes Allé i København natten til lørdag, oplyser politiet .

To mænd på henholdsvis 18 og 24 år blev såret af knivstik ved tre-tiden natten til lørdag.

De to er blandt de sigtede.

- De er fortsat indlagt, så af gode grunde kunne de ikke være til stede, men de blev fremstillet in absentia, siger efterforskningslederen.

Ved grundlovsforhøret, der sluttede ved midnatstid, besluttede dommeren at varetægtsfængsle to af de sigtede i 24 dage. Tre andre skal tilbringe yderligere tre døgn i politiets varetægt, mens en person er løsladt.

Har fundet to knive

Sidstnævnte er dog også sigtet for drabsforsøg eller medvirken til det, understreger Kenneth Jensen.

Den ene af de sårede blev opsporet af en politihund. Han sad blødende på en bænk.

- Jeg har ikke en aktuel status på tilstanden for de to, der er indlagt, men jeg kan oplyse, at vi har indsamlet overvågningsmateriale og sikret effekter og spor fra gerningsstedet. Deriblandt to knive, som vi formoder er gerningsvåbnene.

Politiet har endnu ikke noget nyt om årsager til overfaldet.

Samtidig undersøger politiet en anden sag om et knivstikkeri. Det skete sent fredag aften i indre by, da to grupper af personer var raget uklar ved Kampmannsgade og Vester Farimagsgade. En yngre mand blev umiddelbart meldt i kritisk tilstand.

I den sag har politiet lørdag eftermiddag endnu ikke foretaget anholdelser.